TSMC โรงงานผลิตชิ้นส่วน ที่กำไรดีกว่า APPLE
TSMC ผลิตชิ้นส่วนอะไร แล้วทำกำไรได้ดี ขนาดไหน ? ลงทุนแมนจะเล่าให้ฟัง
15 พ.ย. 2565

TSMC โรงงานผลิตชิ้นส่วน ที่กำไรดีกว่า APPLE /โดย ลงทุนแมน
วันนี้ มีรายงานว่าวอร์เรน บัฟเฟตต์ ได้เข้าซื้อหุ้น TSMC 
จำนวน 60.1 ล้านหุ้น คิดเป็นมูลค่าปัจจุบันประมาณ
165,000 ล้านบาท
หากไม่นับบริษัทพลังงานแห่งชาติ Saudi Aramco จากซาอุดีอาระเบีย เจ้าของโรงงานผลิตชิ้นส่วนอย่าง TSMC จากไต้หวัน จะเป็นบริษัทที่มีมูลค่ามากที่สุดในเอเชีย
TSMC เป็นผู้ผลิตชิ้นส่วนที่เรียกว่าชิป หรือก็คือสมองของอุปกรณ์ และเป็นผู้ผลิตหลักให้กับ Apple
โดยที่ Apple ก็เป็นหุ้นในดวงใจของบัฟเฟตต์ ที่บอกแบบนี้ก็เพราะว่าพอร์ตการลงทุนของเขาตอนนี้ มีหุ้น Apple เป็นสัดส่วนมากถึง 1 ใน 3
แม้ว่า TSMC จะเป็นธุรกิจโรงงานผลิตชิ้นส่วน แต่รู้ไหมว่าบริษัทแห่งนี้ มีความสามารถในการทำกำไรสูงกว่า Apple เสียอีก..
แล้ว TSMC ผลิตชิ้นส่วนอะไร
แล้วทำกำไรได้ดี ขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
TSMC หรือ Taiwan Semiconductor Manufacturing Company ก่อตั้งขึ้นโดยคุณมอริส จาง นักธุรกิจชาวไต้หวัน เมื่อ 34 ปีก่อน
ธุรกิจหลักของบริษัทแห่งนี้ ก็คือ การรับจ้างผลิตชิปเซต ให้กับบริษัทอื่น ซึ่งครอบคลุมการรับจ้างผลิตชิปเซต
ในธุรกิจเทคโนโลยี โดยแบ่งออกเป็น 4 กลุ่มหลัก
นั่นก็คือ สมาร์ตโฟน, อุปกรณ์ IoT, รถยนต์ รวมถึง HPC หรือการประมวลผลระดับสูง
ในปีที่ผ่านมา TSMC มีรายได้ 2.0 ล้านล้านบาท
กำไร 7.6 แสนล้านบาท
รายได้เติบโต 20.0%
กำไรเติบโต 17.4%
โดยปีที่ผ่านมา TSMC ได้ประโยชน์จากการที่ผู้ผลิตสินค้าเทคโนโลยีเติบโตขึ้น จากความต้องการสินค้า
ประเภทคอมพิวเตอร์ และสมาร์ตโฟน
อีกเรื่องที่น่าสนใจก็คือ ทั้งปี 2021 TSMC มีอัตรากำไรสุทธิสูงถึง 37%
หรือก็คือรายได้ทุก ๆ 100 บาทของบริษัท เป็นกำไร 37 บาท ซึ่งเรียกได้ว่าอยู่ในระดับที่สูงมาก
หากเราลองมาดูอัตรากำไรสุทธิของ TSMC เทียบกับทั้งบริษัทแบรนด์หรู และบริษัทเทคโนโลยีในช่วงเวลาเดียวกัน
Ferrari 18%
LVMH 19%
Apple 26%
Google 30%
TSMC 37%
จะเห็นได้ว่า TSMC มีความสามารถในการทำกำไร
สูงกว่า ทั้งบริษัทเจ้าของแบรนด์หรูระดับโลก
รวมถึงเหล่าบริษัทเทคโนโลยี และที่เป็นแบบนี้ก็เพราะ
อุตสาหกรรม การรับจ้างผลิตชิปถือเป็น “ธุรกิจเฉพาะ”
ที่ต้องอาศัยเครื่องมือในการผลิต
ตัวอย่างก็เช่น เครื่องฉายแสง เพื่อนำมาวาดลายลงบนชิป หรือที่เรียกว่า Photolithography จากบริษัทสัญชาติดัตช์ เครื่องละราว 5,400 ล้านบาท
การวิจัยและพัฒนาเทคโนโลยีการผลิตที่มีความ
ซับซ้อนสูง รวมถึงต้องใช้เงินลงทุนในการสร้างโรงงาน
มหาศาล
หากเรามาดู มูลค่าการวิจัยและพัฒนาของ TSMC
ปี 2019 มูลค่า 1.1 แสนล้านบาท
ปี 2021 มูลค่า 1.6 แสนล้านบาท
จะเห็นได้ว่าแค่มูลค่าในการวิจัยและพัฒนาของ TSMC ก็มากกว่ารายได้ของบริษัทผลิตชิปรายเล็กอื่น ๆ แล้ว
สิ่งเหล่านี้ทำให้ธุรกิจผู้ผลิตชิปมี “Barrier to Entry” สูง ทำให้ผู้เล่นรายใหม่ยากต่อการที่จะเข้ามาแข่งขัน
หรือแม้กระทั่งบริษัทเทคโนโลยีที่แม้จะออกแบบชิป
ของตัวเองได้สำเร็จ อย่างเช่น Apple ก็ยังไม่ได้มีโรงงานผลิตเป็นของตัวเอง และต้องจ้างบริษัทอื่นผลิตให้
และตอนนี้ TSMC ถือว่ามีเทคโนโลยีในการผลิตนำหน้า
ผู้รับจ้างผลิตรายอื่นในตลาดอยู่มาก
โดยเทคโนโลยีระดับสูงของบริษัท ก็เป็นที่ต้องการจาก
บริษัทยักษ์ใหญ่หลายแห่ง เช่น Apple, Nvidia, AMD, Broadcom และ Qualcomm
แล้วปัจจุบัน ส่วนแบ่งการตลาดของ ผู้ผลิตชิปทั่วโลก มีใครบ้าง ?
TSMC 56%
Samsung 13%
UMC 8%
GlobalFoundries 6%
SMIC 6%
อื่น ๆ 11%
จากตรงนี้จะเห็นได้ว่า TSMC ครองส่วนแบ่งการตลาดเกินกว่าครึ่งหนึ่ง และมีส่วนแบ่งการตลาด เป็น 4.3 เท่า เมื่อเทียบกับ Samsung
และจากเหตุการณ์ในปีนี้ ที่เศรษฐกิจโลกชะลอตัวลง รวมถึงการล็อกดาวน์ในประเทศจีน
ก็ได้ส่งผลกระทบต่อการผลิตของ TSMC โดยตรง จนทำให้บริษัท มีมูลค่าลดลงมา 40% ตั้งแต่ต้นปี
แต่วันนี้ ก็ได้มีรายงานว่า Berkshire Hathaway ของวอร์เรน บัฟเฟตต์ ก็ได้เข้าซื้อหุ้น TSMC ล็อตใหญ่ เป็นมูลค่าราว 165,000 ล้านบาท
ซึ่งก็ต้องบอกว่าเดิมที Berkshire Hathaway จะลงทุนในธุรกิจอเมริกันเป็นหลัก แต่ก็มีบางธุรกิจที่ไม่ใช่ธุรกิจอเมริกันเหมือนกัน
หนึ่งในนั้นก็คือ BYD เจ้าของธุรกิจแบตเตอรี่และรถยนต์ไฟฟ้าจากจีน ที่เพิ่งเข้ามาเปิดตัวในประเทศไทย
และแน่นอนว่าธุรกิจอีกตัวหนึ่งก็คือ TSMC จากไต้หวัน ที่เป็นผู้ผลิตชิปให้ Apple บริษัทที่ Berkshire Hathaway ลงทุนมากสุดในพอร์ตการลงทุน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-